ธ.ก.ส. จับมือ สกพอ. ยกระดับการลงทุน
ธ.ก.ส. จับมือ สกพอ. ยกระดับการลงทุนและกิจกรรมทางเศรษฐกิจในพื้นที่เขตพัฒนาพิเศษภาคตะวันออก
23 ธ.ค. 2564

นายอาคม เติมพิทยาไพสิฐ รมว.คลัง เป็นประธานและสักขีพยานในพิธีลงนามบันทึกข้อตกลงความร่วมมือ เรื่อง “การส่งเสริมการลงทุนและบริการทางการเงินเพื่อพัฒนาเขตพัฒนาพิเศษภาคตะวันออก” ระหว่างนายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กับนายคณิศ แสงสุพรรณ เลขาธิการคณะกรรมการนโยบายเขตพัฒนาพิเศษภาคตะวันออก (สกพอ.) เพื่อร่วมกันส่งเสริมให้มีผลิตภัณฑ์หรือบริการทางการเงิน การนำเข้า ส่งออก และด้านการลงทุนให้กับผู้ประกอบการ นักลงทุนโดยพัฒนาระบบและเทคโนโลยีการให้บริการด้านการเงินเพื่อเพิ่มประสิทธิภาพการดำเนินธุรกิจ พร้อมทั้งให้คำปรึกษา ประสานงาน และอำนวยความสะดวกกับนักลงทุน ผู้ประกอบการ และเกษตรกร เพื่อสนับสนุนให้เกิดความเชื่อมโยงของกิจกรรมทางธุรกิจที่อยู่ในห่วงโซ่อุปทานเดียวกันอย่างครบวงจรตลอดจนส่งเสริมการรวบรวม แปรรูปผลผลิตทางการเกษตร และช่องทางการตลาด รวมถึงส่งเสริมการท่องเที่ยวในพื้นที่เขตพัฒนาพิเศษภาคตะวันออก อันจะเป็นการช่วยยกระดับความมั่นคงทางเศรษฐกิจอย่างเป็นระบบ